钦定古今图书集成/理学汇编/文学典/第116卷 > 于鉴之〈銮〉
## 钦定古今图书集成/理学汇编/文学典/第116卷 > 于鉴之〈銮〉

按《列朝诗集》，鉴之字昭远，金坛人，吾友赠太仆少卿
中甫之子也。中甫于余二十年，以长折辈行，与余友，
而昭远与其弟銮字御君皆执经事。余中甫没，余再
过金沙，昭远坐我书阁下，琴书分列，香茗郁然，文采
风流，浮动于研席笔墨之间，间出其歌诗，烹金煮玉，
追琢其章，知其深思汲古，不为苟作者也。中甫风义
激发，居部党之首，晚年坐党论屈抑昭远兄弟如二
惠之竞爽，思一振起之，而皆困于场屋。昭远邑郁呼
愤，嘿嘿不得志，年才五十，发病而死。始，昭远过虞山，
以《杂感》诗示余。余读之至“万事只如芳草暮，一生常
比落花时”，徘徊吟咀，以为独绝。已而私与孟阳曰：“刘希夷‘去年落花’之句，昔人以为诗谶”，昭远之才之齿，
皆如春花，而为秋士凄断之语，此何祥也？丁亥冬，访
昭远遗诗，与御君，复理前语，相顾泫然者久之。